Марко Ганчев
Летящи чинии

chitanka.info

На тавана, край ошава,

туй веднъж ли е било,

призрак виждал съм да шава.

Сигурно е НЛО.

Пришълец от Андромеда,

от мъглявината чак,

изпитателно ме гледа

през мъгла от прахоляк.

Има призрак, няма призрак —

всичко е според това

дали гостът вижда признак

за разумни същества.

Щом пред мен се появява,

умен съм, това е факт,

но след миг се усъмнява

и не прави с мен контакт.

Ту съм умен, ту — обратно.

Сам отдавна си го знам.

Но е доста неприятно,

че го знаят тия там…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.